KOMISIJOS REGLAMENTAS (EB) Nr. 1024/2008
2008 m. spalio 17 d.
kuriuo nustatomos išsamios priemonės Tarybos reglamentui (EB) Nr. 2173/2005 dėl FLEGT licencijavimo schemos medienos importui į Europos bendriją sukūrimo įgyvendinti
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2005 m. gruodžio 20 d. Tarybos reglamentą (EB) Nr. 2173/2005 dėl FLEGT licencijavimo schemos medienos importui į Europos bendriją sukūrimo (1), ypač į jo 5 straipsnio 9 dalį,
kadangi:
(1)
ES veiksmų plane dėl miškų teisės aktų vykdymo, valdymo ir prekybos (FLEGT) (2) nustatytos priemonės, kuriomis siekiama kovoti su neteisėtu miškų kirtimu ir su juo susijusia prekyba. Veiksmų plane siūloma sukurti miškų teisės aktų vykdymo, valdymo ir prekybos licencijavimo schemą (toliau - FLEGT licencijavimo schemą) siekiant užtikrinti, kad teisėtai nukirstų miškų mediena būtų importuojama tik iš tų šalių, kurioms taikoma ši schema.
(2)
Taikydama šią schemą, Bendrija siekia sudaryti savanoriškus partnerystės susitarimus su šalimis ir regioninėmis organizacijomis (FLEGT šalimis partnerėmis). Iš FLEGT šalių partnerių į Bendriją eksportuojami medienos produktai turėtų turėti tos šalies licenciją išduodančios institucijos išduotą FLEGT licenciją. Kaip nustatyta atitinkamame FLEGT savanoriškame partnerystės susitarime, FLEGT licencija turėtų įrodyti, kad medienos produktai, kuriems ji išduota, yra teisėti.
(3)
Reglamentu (EB) Nr. 2173/2005 nustatytos ES procedūros FLEGT licencijavimo schemai įgyvendinti, įskaitant reikalavimą, kad į Bendriją importuojami FLEGT šalyse partnerėse pagaminti medienos produktai turėtų FLEGT licenciją.
(4)
Siekdamos užtikrinti FLEGT licencijavimo schemos veiksmingumą, kompetentingos institucijos turėtų tikrinti, ar medienos produktai, skirti išleisti į laisvą apyvartą Bendrijoje, turi FLEGT licenciją. FLEGT licencija turėtų būti pripažinta įvykdžius tam tikras sąlygas.
(5)
Todėl būtina parengti išsamias nuostatas dėl FLEGT licencijos pripažinimo.
(6)
Siekiant, kad valstybių narių institucijos vienodai traktuotų FLEGT licencijas, būtina apibrėžti į licenciją įtrauktiną informaciją. Be to, būtina numatyti standartinę FLEGT licencijų formą, kad būtų lengviau jas veiksmingai patikrinti.
(7)
Atsižvelgiant į tarptautinės prekybos mediena konkurencingumą, įgyvendinant FLEGT licencijavimo schemą būtina siekti, kad dėl FLEGT licenciją turinčių medienos produktų išleidimo į laisvą apyvartą procedūrų nebūtų pernelyg vilkinamos importo procedūros. Dėl to būtina numatyti kuo paprastesnes ir patogesnes FLEGT licencijos patikrinimo ir pripažinimo procedūras, bet dėl to neturėtų nukentėti sistemos patikimumas.
(8)
Priimdamos Lisabonos darbotvarkę, Bendrija ir valstybės narės įsipareigojo didinti Europoje veikiančių bendrovių konkurencingumą. Remdamosi 2004 m. balandžio 21 d. Europos Parlamento ir Tarybos sprendimu Nr. 2004/387/EB dėl suderinto paneuropinių e. valdžios paslaugų teikimo valstybės valdymo institucijoms, verslo subjektams ir piliečiams (IDABC) (3), Komisija ir valstybės narės turėtų sukurti našias, veiksmingas ir sąveikias informacijos ir ryšių sistemas, kuriomis naudodamosi valstybės valdymo institucijos ir Bendrijos piliečiai galėtų keistis informacija.
(9)
Asmenų apsauga tvarkant asmens duomenis reglamentuojama 1995 m. spalio 24 d. Europos Parlamento ir Tarybos direktyva Nr. 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (4), kuri visa taikoma tvarkant asmens duomenis taikant šį reglamentą, ypač tvarkant asmens duomenis licencijose.
(10)
Šiuo reglamentu numatytos priemonės atitinka Miškų teisės aktų vykdymo, valdymo ir prekybos (FLEGT) komiteto nuomonę,
PRIĖMĖ ŠĮ REGLAMENTĄ:
I SKYRIUS
DALYKAS IR SĄVOKŲ APIBRĖŽTYS
1 straipsnis
Šiuo reglamentu nustatomos išsamios medienos produktų importo sistemos, numatytos Reglamento (EB) Nr. 2173/2005 5 straipsnyje, taikymo taisyklės.
2 straipsnis
Šiame reglamente, be Reglamente (EB) Nr. 2173/2005 nustatytųjų, taikomos šios apibrėžtys:
1)
siunta - Reglamento (EB) Nr. 2173/2005 II ir III prieduose nurodytų medienos produktų, kuriems išduota FLEGT licencija, kiekis, siuntėjo arba ekspeditoriaus siunčiamas iš šalies partnerės ir muitinės įstaigoje pateikiamas išleisti į laisvą apyvartą;
2)
elektroninė licencija - skaitmeninė FLEGT licencija, kurią galima pateikti ir apdoroti elektroniniu būdu ir kurioje nustatytuose langeliuose pateikiama visa reikiama informacija, kaip nurodyta priede;
3)
rašytinė licencija - FLEGT licencija, atitinkanti priede nustatytą formą;
4)
kompetentinga institucija (-os) - institucija (-os), kurią (-ias) valstybė narė paskyrė priimti, pripažinti ir tikrinti FLEGT licencijas.
II SKYRIUS
FLEGT LICENCIJOS REIKALAVIMAI
3 straipsnis
1. FLEGT licencija, toliau - licencija, gali būti rašytinė arba elektroninė.
2. Kiekvienos šalies partnerės parengtos licencijos pavyzdį arba techninį aprašą Komisija perduos visų valstybių narių kompetentingoms institucijoms ir muitinėms.
4 straipsnis
Licencijos naudojimas neturi neigiamos įtakos jokiems kitiems formalumams, susijusiems su prekių judėjimu Bendrijoje.
5 straipsnis
Valstybės narės, kurioje pateikta deklaracija dėl siuntos išleidimo į laisvą apyvartą, kompetentingos institucijos arba muitinės gali pareikalauti išversti licenciją į tos valstybės narės valstybinę kalbą arba į vieną iš valstybinių kalbų.
Šias išlaidas apmoka importuotojas.
III SKYRIUS
PRIPAŽINIMAS IR TIKRINIMAS
6 straipsnis
1. Licencija pateikiama tos valstybės narės, kurioje turinti licenciją siunta deklaruojama tam, kad ją būtų galima išleisti į laisvą apyvartą, kompetentingoms institucijoms.
2. Pripažinusios licenciją, pirmoje dalyje paminėtos kompetentingos institucijos, paisydamos toje valstybėje galiojančių procedūrų, apie tai praneša muitinėms.
3. Licencija laikoma negaliojančia, jei jos pateikimo data yra vėlesnė nei licencijoje nurodyta galiojimo pabaigos data.
4. Licencija, pateikta anksčiau, nei atgabenta siunta, kuriai ji išduota, gali būti pripažinta, jei ji atitinka visus 7 straipsnyje nustatytus reikalavimus, ir nusprendus, kad pagal 10 straipsnio 1 dalies nuostatas jos nereikia papildomai tikrinti.
5. Jei pagal 9 ir 10 straipsnius licenciją arba siuntą reikia tikrinti papildomai, licencija pripažįstama tik sėkmingai atlikus papildomą patikrą.
7 straipsnis
1. Rašytinės licencijos atitinka reikiamą licencijos pavyzdį.
2. Tiek rašytinėse, tiek elektroninėse licencijose pateikiama priede nurodyta informacija pagal tame priede nustatytas pildymo instrukcijas.
8 straipsnis
1. Ištrynus ar pakeitus duomenis, licencija nepripažįstama, nebent tokius ištrynimus ar pakeitimus patvirtintų licenciją išduodanti institucija.
2. Licencijos galiojimo pratęsimas nepripažįstamas, nebent pratęsimą patvirtintų licenciją išduodanti institucija.
3. Dublikatas arba pakaitinė licencija nepripažįstama, nebent ją išduotų ir patvirtintų licenciją išduodanti institucija.
4. Licencija nepripažįstama, jei, esant būtinybei, pagal 9 straipsnį pateikus papildomos informacijos arba pagal 10 straipsnį papildomai patikrinus nustatyta, kad licencija neatitinka siuntos.
9 straipsnis
Suabejojusios, ar gali pripažinti licenciją, dublikatą arba pakaitinę licenciją, kompetentingos institucijos gali paprašyti šalies partnerės licenciją išduodančios institucijos pateikti papildomos informacijos.
Kartu su prašymu gali būti išsiųsta abejotinos licencijos, dublikato arba pakaitinės licencijos kopija.
10 straipsnis
1. Jei prieš kompetentingoms institucijoms priimant sprendimą dėl licencijos pripažinimo siuntą reikia papildomai patikrinti, gali būti tikrinama, ar ši siunta atitinka licencijoje pateiktą informaciją ir, jei reikia, licenciją išduodančios institucijos atitinkamoje licencijoje padarytus įrašus.
2. Jei siuntos, pateiktos išleisti į laisvą apyvartą, medienos produktų tūris ar svoris ir atitinkamoje licencijoje nurodytas tūris ar svoris skiriasi ne daugiau kaip 10 %, laikoma, kad siunta atitinka licencijoje pateiktą informaciją apie tūrį ar svorį.
11 straipsnis
1. Bendrojo administracinio dokumento, kuris pateikiamas deklaruojant medienos produktus tam, kad juos būtų galima išleisti į laisvą apyvartą, 44 langelyje nurodomas atitinkamos licencijos numeris.
Jei muitinės deklaracija parengta naudojantis duomenų tvarkymo priemonėmis, nuoroda pateikiama atitinkamame langelyje.
2. Medienos produktai išleidžiami į laisvą apyvartą tik užbaigus 6 straipsnio 2 dalyje aprašytą procedūrą.
12 straipsnis
Jei kompetentingos institucijos nėra muitinės, valstybės narės gali perduoti tam tikras kompetentingų institucijų funkcijas muitinėms.
Apie šį funkcijų perdavimą pranešama Komisijai.
13 straipsnis
Šiame skyriuje aprašytos procedūros vykdomos derinant kompetentingų institucijų ir muitinių veiksmus.
IV SKYRIUS
ELEKTRONINĖS SISTEMOS
14 straipsnis
1. Valstybės narės gali naudotis elektroninėmis sistemomis keistis licencijų duomenimis ir jiems registruoti.
2. Pirmoje dalyje paminėtos elektroninės sistemos padeda valstybių narių kompetentingoms institucijoms keistis duomenimis su muitinėmis, taip pat kompetentingoms institucijoms ir muitinėms - su Komisija arba šalių partnerių licencijas išduodančiomis institucijomis.
3. Diegdamos elektronines sistemas, valstybės narės atsižvelgia į galimybę jas papildyti, jų suderinamumą bei sąveiką. Jos atsižvelgia ir į Komisijos parengtas gaires.
15 straipsnis
14 straipsnio 1 dalyje paminėtos elektroninės sistemos gali apimti, inter alia, šias funkcijas:
a)
licencijose įrašytų duomenų priėmimo ir užregistravimo procedūrą;
b)
keitimosi licencijose įrašytais duomenimis procedūrą;
c)
licencijose įrašytų duomenų saugojimo priemones.
V SKYRIUS
DUOMENŲ APSAUGA
16 straipsnis
Šis reglamentas neturi jokio poveikio asmenų apsaugos lygiui tvarkant asmens duomenis pagal Bendrijos ir nacionalinės teisės nuostatas ir ypač nepakeičia Direktyva 95/46/EB nustatytų pareigų ir teisių. Asmenų apsauga tvarkant asmens duomenis užtikrinama visų pirma siekiant, kad bet kokie licencijoje įrašyti asmens duomenys nebūtų atskleisti ar perduoti.
VI SKYRIUS
BAIGIAMOSIOS NUOSTATOS
17 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo tos dienos, kurią pradedama taikyti pirmąjį Reglamento (EB) Nr. 2173/2005 I priedo pakeitimą, priimtą pagal šio reglamento 10 straipsnį.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. spalio 17 d.